Anno Domini millesimo quadringentesimo vigesimo quarto, statuta sunt haec apud Cistercium in Cisterciensis Ordinis Capitulo generali. ORATIONES. 1.  Pro sanctissimo… *etc. ut in anno* 1419. 2.  Pro serenissimo domino nostro rege Francorum… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1401. [DIFFINITIONES] 6.  Quoniam in processibus tam pro quam contra sororem Luciam de Monte mororemiaco, se gestricem pro abbatissa monasterii monialium de Thesauro Beatae Mariae nostri Ordinis, per abbatem monasterii Vallium Sernaii, patrem abbatem ipsius monasterii de Thesauro, et alios certos abbates commissarios, agitatis, quamplurimae difficultates ac nodosae perplexitates involvuntur, quae sine longo tractu temporis et formidandis merito periculis gravioribus, attenta temporum qualitate, decidi posse non videntur, hiis et aliis multis moventibus Capitulum praesens habet et decernit ipsum Capitulum omnes praetactos processus esse tamquam non evenissent aut numquam fuissent inchoati, non tamen intendit nec vult ipsum Capitulum praetactorum de Vallibus et aliorum abbatum quorumcumque commissariorum honorem propter hoc in aliquo laedi, nec praefati patris abbatis auctoritatem quomodolibet impediri, quin paternalem suam iurisdictionem in praefato monasterio de Thesauro secundum formam Ordinis exercere possit et valeat, ac processum vel processus pro reformatione dicti monasterii tam in capite quam in membris, si et quoties ei videbitur expediens novum aut novos facere sicut et prout servatis constitutionibus Ordinis fieri solent et debent in talibus. Et si, quod absit, inter praedictum abbatem de Vallibus et Luciam praetensam abbatissam oriatur discordia, cuius occasione interponatur appellatio, reverendo in Christo patri domino P[etro Cauchon], divina providentia episcopo Belvacensi, supplicat humiliter idem Capitulum et abbati de Ursicampo, s. th. pr., committit iniungendo, quatinus motas et movendas inter eosdem abbatem et praetensam abbatissam querelas quascumque, partibus vocatis et auditis, decidant et fine debito terminent in ipsius Capituli et Ordinis totius plenaria potestate. 7.  Generale Capitulum vult, decernit et diffinit quod abbas Ursicampi, s. th. pr., quoad contenta in diffinitione cui praesens affigitur, tantam et talem potestatem et auctoritatem habeat, sicut dominus Cistercii et quilibet quatuor primorum. 8.  Pro debitis exsolvendis et aliis communibus Ordinis oneribus supportandis generale Capitulum contributionem sex millium florenorum florentiae vel monetae aequivalentis imponit universis et singulis abbatibus, prioribus, cellerariis et bursariis monasteriorum Ordinis universi, praecipiens et iniungens quatinus summas et quotas ipsos et sua monasteria in dicta contributione concernentes et contingentes secundum quod in registris continentur, nisi per dominum Cisterciensem modernum, cui dat dictum Capitulum generale super hoc plenariam potestatem, moderentur, solvant, et tradant integraliter et complete in terminis infrascriptis, videlicet medietatem infra festum Resurrectionis… *etc. ut in anno* 1411, *n° 7*. 9.  De Firmitate, de Claravalle, de Morimundo, de Valle Beatae Mariae et de Bella valle monasteriorum, et eorum cuilibet abbatibus committit generale Capitulum, quatinus omnes et singulas personas Ordinis quas in quibuscumque pecuniarum summis aut rebus aliis repererint obligari monasterio Cistercii, ad satisfaciendum compellant auctoritate memorati Capituli viriliter et debite, et in ipsius Capituli et Ordinis plenaria potestate. 10.  Ad idem pro collegio Sancti Bernardi Parisiensis, abbatibus de Ursicampo, de Valle Beatae Mariae et de Caroliloco committit Capitulum generale, in ipsius Capituli generalis plenaria potestate. 11.  Abbati de Padis committit et mandat generale Capitulum, quatinus tribuat licentiam fratri Antonio, praefati monasterii de Padis professo, ad studendum in collegio Sancti Bernardi Parisiensis, sumptibus tamen et expensis amicorum suorum, quam si denegaverit, idem Capitulum generale praefato fratri Antonio concedit. 12.  Abbati de Padis concedit Capitulum generale, ut habeat auctoritatem ipsius Capituli suos subditos ab irregularitate et sententiis ac poenis Capitulo generali reservatis semel dumtaxat absolvendi, et cum eisdem in foro conscientiae dispensandi, confessoremque idoneum et nostri Ordinis, quem decreverit, eligendi, qui eum absolvat et cum eo dispenset in, de et super omnibus casibus in, de et super quibus per idem Capitulum posset absolvi et dispensari. 13.  Ad idem domino Firmitatis. 14.  Abbati de Heymelrode mandat et praecipit generale Capitulum, quatinus 50 florenos ex mutuo concessos per sororem Dorotheam Coëlsat, tunc monialem monasterii ad Ortum Beatae Mariae in Colonia, nunc vero professam in monasterio ad Martyres, abbatissae dicti monasterii ad Ortum, solvat et non praefatae priori Dorotheae. 15.  Committit generale Capitulum abbati de Campo, quatinus sororem Dorotheam Coëlsat, alias professam in monasterio ad Ortum Beatae Mariae in Colonia, nunc vero translatam in monasterio ad Martyres, per omnes censuras Ordinis et alias iuris et iustitiae vias, viriliter et debite compellat auctoritate ipsius Capituli ad restituendum iocalia, pecunias et alia bona, quae secum tulit sine licentia suae praesidentis cum recessit a praefato monasterio ad Ortum, cuius erant huiusmodi bona, secundum iuris dispositionem et nostri Ordinis instituta. 16.  Abbati Fontis frigidi mandat et praecipit generale Capitulum, in virtute salutaris obedientiae, et sub excommunicationis latae sententiae depositionisque poena, quatinus de solutione subsidii pro Concilio Constantiensi et contributionum, si quam fecit a decem annis citra veraciter informet abbatem de Bolbona, et quod de praedictis solvendum restat, eidem solvat et tradat termino sibi praefigendo per eumdem. 17.  Ad idem abbati Grandissilvae. — Ad idem abbati Vallismagnae. — Ad idem abbati de Nisorcio. 18.  Reformationem omnium et singulorum cuiuscumque sexus et generationis monasteriorum nostri Ordinis aliorumque locorum conventualium, et omnium et singularum personarum eorumdem monasteriorum et locorum in regnis et provinciis et quibuscumque dominiis serenissimorum principum Castellae, Arragoniae, Portugalliae et Navarrae regum ubilibet existentium, in quibus, prout ad Capituli generalis audientiam fide digna relatione pervenit, plurima sunt indigentia debitae reformationis officio, abbati de Populeto et alii vel aliis abbati vel abbatibus aut monacho vel monachis idoneis et sufficientibus, quos ad hoc loco sui substituendos decreverit, committit ipsum generale Capitulum in ipsius et Ordinis praedicti quantum potest plenaria potestate, eidem abbati Populeti et ab eo deputando vel deputandis praecipiens et iniungens, quatinus ad ipsa monasteria et conventualia loca personaliter accedat ubi commode poterit ipse de Populeto, ubi vero non poterit, alii vel aliis committat, qui similiter ad loca sibi commissa accedat vel accedant, et in eis visitet, corrigat, reformet, statuat, instituat et destituat tam in spiritualibus quam temporalibus, tam in capitibus quam in membris, quaecumque in eisdem monasteriis et locis conventualibus ac regularibus personis eorumdem, visitanda, corrigenda, reformanda, instituenda, vel destituenda et rationabiliter statuenda secundum Deum, apostolica et ipsius Ordinis instituta viderit in eisdem ipse de Populeto, et similiter faciant per eum deputati. Ubi autem in eisdem monasteriis et locis praetactis ordinationes et statuta fiendae vel fienda, quacumque de causa commode seu tute fieri non possent, alibi fiant, et ad ipsa monasteria seu loca conventualia mittantur tam per ipsum de Populeto quam per deputatos ab eodem. Vult etiam et concedit generale Capitulum, quod ipse de Populeto convocare in quolibet regnorum praedictorum seu in qualibet provincia eorumdem et in loco per eum eligendo, omnes vel quos decreverit illius regni vel provinciae abbates Ordinis antedicti, et etiam quos decreverit aliarum provinciarum quoties ei videbitur opportunum, ad tractandum de corrigendis excessibus et moribus reformandis, et de cuiuscumque monasterii statu in spiritualibus et temporalibus cum Dei timore tractent inter se omnes, vel visitator cum maiore vel saniori parte, corrigat illa quae propter impedimenta non poterunt in particularibus visitationibus corrigi, instituendo vel destituendo quae statuenda fuerint iuxta constitutiones Ordinis vel antiquis statutis contrarium ordinetur. Possint etiam ipse de Populeto et ab eo deputati vel deputandi quemcumque decreverint abbatem vel religiosum citare, seu ad suum vel aliud quodcumque monasterium evocare, et quascumque dictorum locorum regulares personas absolvere a quibuscumque sententiis Capitulo reservatis, et cum eis dispensare, easque rehabilitare sicut posset Capitulum memoratum, abbates et abbatissas aut locis conventualibus praesidentes, vel alia loca praesidentes, si sua demerita hoc requirant, tam ipse de Populeto quam ab eo deputatus vel deputati, destituant et deponant. Monasteriis pastoribus viduatis, quorum patres abbates per unam dietam distant ab eisdem monasteriis, per electionem canonicam vel provisionem de persona idonea provideant auctoritate Capituli generalis, et pensiones moderatas bene meritis abbatibus abbatissisque sponte cedentibus, cameras, et gratias talibus dari consuetas, concedant et assignent. Possint etiam facere vel ordinare notarium seu notarios qui durante termino suae commissionis fidem faciant apud omnes tam in Ordine quam extra de singulis per eos et aliquem religiosum procuratorem, qui nomine Ordinis vel Capituli contra delinquentes, rebelles aut inobedientes procedat, ut processus et actus contra tales debitum habeant fundamentum. Item, possint ipse de Populeto et per eum deputati, non solum in monasteriis sed etiam extra monasteria ubicumque et quotiescumque casus occurret, contra quascumque regulares personas Ordini nostro subiectas procedere eo modo quo possent in monasteriis, et quod tam ipse de Populeto quam per eum deputandi, contumaces et inobedientes abbates mulctare seu condemnare valeant in poena per apostolica statuta et generale Capitulum contra non venientes ad ipsum Capitulum fulminata, et si necesse fuerit, aliam superaddere graviorem. Insuper confessiones quarumcumque personarum Ordinis et locorum praedictorum audiendi, et easdem absolvendi in, de et super casibus de quibus per idem Capitulum possent absolvi. Monasteriis quoque monialium de confessoribus idoneis et procuratoribus providendi. Concedit insuper dictum Capitulum praefato abbati de Populeto et cui duxerit committendum ad hoc vices suas potestatem inquirendi de contributionibus antiquis et non solutis easque et impositam hoc anno sex millium imponendas per immediate sequens quinquennium, contributiones cuiuscumque summae recipiendi, solventes quittandi, poenas et sententias occasione contributionum huiusmodi statutis terminis non solutarum contractas relaxandi, et cum eis super irregularitatibus eadem occasione contractis dispensandi, rebelles, negligentes et remissos in huiusmodi contributionum solutione per omnes Ordinis censuras et quascumque iuris et iustitiae vias ad solvendum viriliter et debite compellendi tam abbates quam officiarios, et si sit opus, ad generale Capitulum citandi, invocato ad praemissorum executionem si, et quoties oportunum fuerit, auxilio iudicum ecclesiasticorum et brachii saecularis. Recipiendas autem contributiones praefatus de Populeto quolibet anno fideliter Capitulo consignari procuret, et de singulis circa praemissam reformationem per eum et eius deputatos actitatis ipsum Capitulum informari. Et haec omnia… *etc.* Universis igitur… *etc.* Praesenti diffinitione seu commissione per continuum quinquennium in suo robore duratura et non ultra. 19.  Quia prout ad Capituli generalis audientiam fide digno relatu deductum est, quod quidam se nostri Ordinis religiosum, et in monasterio Bonifontis professum asserens, in certis monasteriis affirmavit licet mendose auctoritatem reformationis abbati de Populeto per generale Capitulum anno 1422 concessam, per nos abbatem Cistercii vel ipsum Capitulum fuisse revocatam et sibi vel alteri collatam, praesens idcirco generale Capitulum veritatem quae super omnia vincit mendacia praevalere cupiens, omnibus tenore praesentis diffinitionis manifestat quod, nec per nos abbatem Cistercii praetactum nec per ipsum Capitulum unquam revocata fuerit auctoritas huiusmodi reformationis eidem de Populeto concessa, nec alteri cuicumque collata. Quamobrem praedictum se reformatorem esse deputatum in partibus eidem de Populeto commissis asserentem, falsarium et mendacem reputat et declarat generale Capitulum, et velut talem puniendum, eidem de Populeto et omnibus aliis et singulis abbatibus Ordinis antedicti praecipiens et iniungens, quatinus si praetactum vel alium quemcumque praeter ipsum de Populeto vel deputatos ab eo in partibus in commissione sua nominatis, durante termino suae commissionis ipsi de Populeto collatae reperiant, ipsum capi faciant et sumptibus Ordinis vinculatum nobis mittant, iuxta qualitatem eius demeriti puniendum ; numquam enim fuit nec est intentionis nostrae, Cisterciensis abbatis aut Capituli commissionem huiusmodi abbati de Populeto concessam revocare, ipsam ratificat, confirmat et innovat dictum Capitulum. 20.  Generale Capitulum citat personaliter et peremptorie per hanc diffinitionem abbatem de Ferraria, Calaguritanae dioecesis, ad immediate sequens Capitulum generale, eidem abbati de Ferraria in virtute salutaris obedientiae et sub excommunicationis latae sententiae depositionisque poena praecipiens et iniungens districtione qua potest, quatinus in dicto generali Capitulo proxime futuro personaliter compareat, videlicet in secunda die eiusdem Capituli, responsurus in propria persona, si possit, ad ea quae sibi per Ordinis et eiusdem Capituli promotorem coram Diffinitoribus praefati Capituli proponentur et obiicientur, cum intimatione legitima, quod sive compareat sive non, contra eum via iuris et iustitiae procedetur, eius contumacia non obstante. Praesentem vero diffinitionem eidem de Ferraria intimari per quemcumque nostri Ordinis abbatem requirendum, mandat et praecipit ipsum praesens Capitulum, qui requirendus abbas de et super huiusmodi insinuatione vel intimatione praedicto de Ferraria per ipsum factam, memoratum proxime futurum generale Capitulum debite certificari procuret. 21.  Eodem modo citat abbatem de Vetericella. 22.  Abbatibus universis nostri Cisterciensis Ordinis conceditur per generale Capitulum usque ad decennium, ut novitios probatos et sufficientes infra vel ante annum probationis recipere valeant ad professionem regularem, dum tamen psalterium reddiderint cordetenus, et residuo anni probationis penitus renuntiaverint, et aliud canonicum non obsistat. 23.  Capitulum generale concedit abbati de Lankheim ut cum fratre Ioanne Wochner professo suo, qui sex annis et decem mensibus divina celebrando in apostasia mansit, cum dicto abbati videbitur expediens, et vera ac evidentia signa poenitentiae in dicto fratre apparuerint, super restitutione habitus et missarum celebratione, auctoritate Capituli generalis possit dispensare. 24.  Capitulum generale non vult nec declarat de Ebraco et de Langheim monasteriorum abbates, ex eo quod fratrem Conradum Guynen, qui quasi per tres menses, aliquando reiecto habitu, aliquando retento, a monasterio suo apostatavit ad grangiam quamdam monasterii sine privatione habitus regularis locarunt, praesertim cum hoc non fecerint in contemptum Ordinis, sed propter bonum pacis, et ad evitandum multa damna, quae dictus frater cum multis tyrannis sibi adhaerentibus dicto monasterio intulisset, mandat tamen dictum Capitulum eidem abbati de Lankheim, ut si commode fieri potest, dictum fratrem ad monasterium proprium reducat, sibi poenam talibus apostatis debitam infligendo. Permittit tamen et concedit dictum Capitulum, quod ipse abbas cum dicto fratre, si in eo signa poenitentiae apparuerint, super restitutione habitus dumtaxat possit dispensare. 25.  Capitulum generale committit de Volkelderode et de Lapide Sancti Michaelis monasteriorum abbatibus, quatinus diligenter inspiciant et fideliter se informent, utrum expedit pro monasterio Valierode quod abbas et conventus eiusdem monasterii ligneta sua prope villam Dalheym satis longe distantia a monasteria et minus fructuosa locent civibus oppidi Deffranhenhusen pro annua perpetua pensione, et in futuro Capitulo abbates praedicti fideliter de hiis faciant relationem. 26.  Capitulum generale committit de Valle Sanctae Mariae et de Riddagsheshusen monasteriorum abbatibus, quatinus diligenter inquirant et fideliter se informari faciant, utrum expediat quod abbas et conventus monasterii Betzingerode grangiam suam in Bocla cum suis attenentiis a monasterio nimis distantem, minus utilem et infructuosam, vendant et in alia bona utiliora commutent. De quo in futuro Capitulo abbates praedicti fidelem faciant relationem. 27.  Capitulum generale committit de Campo Sanctae Mariae et de Betzingerode monasteriorum abbatibus, quatinus diligenter inquirant et diligenter se informari faciant, utrum expediat quod abbas et conventus monasterii in Lucka septem mansos in Mereym sitos cum attenentiis suis, et bona sua in Gilide, monasterio minus fructuosa et utilia, necnon marcam unam cum dimidia puri argenti habitas in bonis salinaribus in Hinneborch alienare et vendere, ad redimenda alia bona monasterio magis fructuosa et monasterio magis propinquiora. De quo in futuro Capitulo fidelem faciant relationem. 28.  Abbati de Veteri monte committit et districte praecipit generale Capitulum, quatinus per omnes Ordinis censuras et iuris ac iustitiae vias compellat fratrem Hermannum de Tinea, monasterii de Nepomibus, professum ad restituendum abbati dicti loci de Pennultz (*sic*) libros et quaecumque bona ipsius monasterii penes ipsum vel in eius potestate existentia, viriliter et debite compellat auctoritate Capituli memorati. 29.  Cum alias per generale Capitulum dispensatum fuerit cum sorore Elisabeth Freredenbergensi, monasterii Felicis portae professae, quod non obstante quod ex fragilitate humana bina vice de puerperio convicta quondam fuerit, pro quo poenitentiam sibi iniunctam humiliter peregerit, ut ad omnes actus Ordinis legitimos citra tamen abbatiatum possit promoveri, praesens Capitulum gratiam amplians, audito quod laudabiliter se gerit, sibi concedit quod etiam, si contingat et digna sibi merita suffragentur, ad abbatialem statum praemissis non obstantibus promoveri valeat et assumi. 30.  De Villari et de Valle Dei monasteriorum abbatibus et eorum cuilibet committit generale Capitulum, quatinus de et super controversia mota vel movenda inter abbatissam de Marchia, ratione vel occasione cuiusdam suae monialis, et nobilem virum Simonem dictum Polen de Ondorpt, ratione uxoris suae super certa hereditate dictarum monialis et uxoris dicti Simonis sororum, se diligenter informent, et vocatis auditisque partibus, et qui de iure vocandi fuerint et audiendi, auctoritate memorati generalis Capituli bonum et breve faciant iustitiae complementum. 31.  Capitulum generale praecipiendo mandat abbati de Clara tumba, quod amodo non compellat abbatem de Pelplin ad missionem scolarium ad Cracoviense studium ; et si praefatus de Clara tumba contra dictum de Pelplin occasione praefati studii Cracoviensis qualescumque sententias protulerit, eas relaxat et annullat Capitulum memoratum. Vult siquidem Capitulum generale praedictum abbatem suumque conventum in gratiis sibi alias in Alemannia per Capitulum sive per dominum Cistercii concessis inviolabiliter conservare. Tandem dirigat studentem qui sibi utilius videbitur expedire. Concedit insuper memoratum Capitulum generale abbati de Pelplin, quatinus expirato triennio de solutione contributionum iam datarum, videlicet anno Domini 1415 exclusive, venerabilis abbas de Doberan maneat receptor contributionum monasterii Pelplin, sicuti ab olim extitit observatum. 32.  Fratribus Martino et Siptato, qui emendatioris vitae causa recesserunt cum licentia sui superioris de Clarocampo ad monasteria Scolae Dei et ad Sanctum Benedictum in Menterna, ubi iam votum professionis emiserunt, quod non obstante illo voto iam redire valeant ad dictum Clarocampense monasterium, et in eius reformatione fideliter cooperari, petita tamen prius a suis superioribus licentia quamvis non obtenta. Idem Capitulum generale hiis praesentibus gratiose indulget et facta iterato in Clarocampo novo abbati professione, a vinculo professionis prioris absolvit. 33.  Domino Cistercii reverenter committit generale Capitulum, quatinus si traditionem cuiusdam loci ad monasterium de Aceyo pertinentis vocati La Place de Corbel, ad censum perpetuum reverendissimo patri domino Theobaldo de Rubeomonte, archiepiscopo Bisuntinensi, praefato monasterio fructuosam invenerit, eam absque ulteriori relatione facienda approbet, et auctoritate praefati Capituli ratificet et confirmet. 34.  Attentis oneribus debitorum et guerris quibus gravatur de praesenti monasterium Campanense, a via generalis Capituli et de missione scolaris generale Capitulum de speciali gratia abbatem loci usque ad continuum triennium habet favorabiliter excusatum, dum tamen contribuat in expensis venientium ad Capitulum, et mittat contributiones. 35.  Ad serenandum conscientias Capitulum generale abbati de Sancto Benedicto in Menterna partium Frisiae, ut omnes et singulas utriusque personas regulares sibi immediate subiectas, ac abbates Frisiae et praesidentes monasteriis in Yslestein, Sebekelo, Warmont, et in Essen, cum eorum utriusque sexus suppositis semel tantum et unica vice in foro conscientiae ab omnibus peccatis sibi confessis et sententiis Capitulo reservatis absolvere, et super irregularitatis nota, auctoritate Capituli misericorditer dispensare. Et quod ipse in simili eligere valeat sibi confessorem hiis praesentibus gratiose indulget. 36.  Translationem Aleydis et Velae, monialium quondam in Dailheim, Leodiensis dioecesis, professis ad Vallem gratiae, Coloniensis dioecesis, Capitulum generale approbat et confirmat, et revera, quia in Valle gratiae praedicta Deo sub debita clausura militatur et vivitur. Mandans idem Capitulum abbatissae de monasterio Dailheim praedicto sub poena suspensionis ab ingressu ecclesiae, ne in perceptione reddituum usufructualium eisdem Aleydi et Velae in Dailheim ad usus et ad vitam concessorum impedire praesumat quovismodo, quod si attentare praesumpserit, per abbatem de Campo, quem ad hoc idem Capitulum deputat, per censuram Ordinis se noverit puniendam. 37.  Reformationem omnium et singulorum monasteriorum Ordinis de generatione Morimundi in quibuscumque Alemanniae partibus consistentium ac regularium personarum eorumdem cuiuscumque sexus, et in Metensi et Tullensi partibus, cum potestate dispensandi ac etiam absolvendi in casibus generali Capitulo reservatis, ac receptionem contributionis sex millium hoc anno impositae, et neglectorum per eadem monasteria debitarum, cum potestate compellendi debitores earumque per omnes Ordinis censuras et aliquascumque iuris et iustitiae vias ad solvendum, absolvendi solventes et quittandi, praesens Capitulum domino Morimundi committit usque ad idem proximo futurum Capitulum, in quo reddat ipse dominus de omnibus receptis per eum fidelem rationem, et pecunias inde receptas in ipso generali Capitulo domino Cistercii fideliter consignari procuret. Committit etiam et mandat idem Capitulum praefato domino Morimundi, quatinus dicto durante tempore omnes et singulos praetactorum monasteriorum abbates convocet ad locum quem expedientem et tutum iudicaverit, ad tractandum cum eis de reformandis in praedictis Alemanniae partibus. Omnes etiam abbates, qui ad generalia studia scolares mittere tenentur, auctoritate memorati Capituli compellat ad mittendum cum debitis provisionibus, illis dumtaxat exceptis, qui per ipsum Capitulum vel dominum Cistercii sunt a dicta missione rationabiliter supportati. Vult etiam et concedit ipsum Capitulum praefato domino Morimundi, quod ubi praedicta personaliter exsequi non posset, abbati vel abbatibus, quos ad hoc censuerit idoneos vices suas committere valeat, dum tamen infradictum proxime futurum Capitulum de cunctis per eum et eius deputatos actitatis circa praemissa ipsum certificari procuret, et recipiendas pecunias in eodem Capitulo fideliter consignari. 38.  Considerata nimia paupertate monasterii Silvaecanae, generale Capitulum remittit etiam omnes contributionum quotas per ipsum monasterium usque nunc debitas, et etiam pro anno instanti iam impositas. 39.  Committit generale Capitulum abbati de Silvacana, quatinus auctoritate *ipsius* Capituli compellat abbatem Mansiadae ad mittendum unum scolarem ad aliquod studium generale, necnon etiam abbatem Camporum bonorum compellat ad providendum in necessariis fratri Estorchio Fabri in Amone studenti, vel ad mittendum alium suum monachum si circa acquisitionem et exercitium scientiae ullum invenerit habiliorem. 40.  Cum ampla aedificia grangiae Belliloci dependentis a monasterio Valliscrescentis gravem asseruntur minari ruinam, quia propter paupertatem nimiam abbas illius asserit se sustinere non posse, nisi id extrahat ex venditione multitudinis superfluae lapidum grangiae eiusdem. Committit igitur generale Capitulum abbati de Aquabella, quatinus iuncto sibi aliquo alio abbate nostri Ordinis informet se ad oculum de praedicto, et certificent Capitulum generale proxime futurum sub periculo animarum suarum an ita sit et an id noverit expedire. 41.  Committit generale Capitulum abbatibus de Sinaqua et de Vallecrescenti et eorum cuilibet in solidum receptionem informationis eorum, quae de bonis monasterii Silvaecanae fuerit utile ad longum tempus vel in emphiteosim concedere, de quo vel quibus certificent Capitulum generale. 42.  Committit generale Capitulum de Sinaqua, de Vallecrescenti et de Francis vallibus monasteriorum abbatibus et eorum cuilibet in solidum cognitionem et terminationem causarum secundum formam Ordinis, quas frater Antonius abbas Silvaecanae habet et movere intendit contra fratrem Ioannem abbatem Vallismagnae, necnon contra fratrem Ioannem Salcine, monachum et procuratorem assertum eiusdem, ratione aliquorum impedimentorum in negotiationibus sui monasterii eidem fratri Antonio illatorum, ac etiam contra fratrem Ioannem Fardonis monachum et procuratorem assertum monasterii Camporum bonorum, vel contra abbatem eiusdem ratione expensarum unius equi, per eumdem fratrem Antonium diu nutriti et ad medendum traditi. Super quibus etiam committit eisdem, ut citent partes, si opus fuerit, ad Capitulum generale. Committit etiam eisdem et cuilibet in solidum receptionem attestationis reverendis patris domini Ioannis de Vitrolis, decretorum doctoris, prioris et domini de Rometa, super quadam conventione quae facta fuisse dicitur inter dictum fratrem Antonium et abbatem Thoroneti, ex qua cum idem frater Antonius nullam cautelam habeat, suspicatur quod in futurum aliqua controversia suboriri. Quam quidem attestationem et aliorum qui interfuisse reperirentur, concedit et mandat dictum generale Capitulum recipi, partis non obstante absentia cum in remotis existat, ne defectus probationum veritas omnivilescat. 43.  Committit generale Capitulum abbati de Silvacana, quatinus inquirendi de contributionibus antiquis et non solutis quoad monasteria infrascripta, videlicet de Lioncello, de Vallecrescenti, de Aquabella, de Sinaqua, de Valle sancta et de Francis vallibus easque et impositas hoc anno sex millium florenorum de florentia cuiuscumque summa recipiendo, solventes quittandi, poenas et sententias, occasione contributionum huiusmodi statutis terminis non solutarum contractas, relaxandi, et cum eis super irregularitatibus eadem occasione contractis dispensandi ; rebelles, negligentes et remissos in huiusmodi contributionum solutione per omnes Ordinis censuras et quascumque iuris et iustitiae vias ad solvendum viriliter et debite compellendi, tam abbates quam officiarios, et si opus sit, ad Capitulum generale citandi, invocato ad praemissorum executionem si et quoties opportunum fuerit, auxilio iudicum ecclesiasticorum et brachii saecularis. Receptas autem contributiones futuro Capitulo fideliter consignari procuret. In quibus quidem monasteriis visitationem, correctionem et reformationem eidem abbati generale Capitulum etiam committit, patrum abbatum non intendens tollere potestatem. Et haec omnia et singula fiant moderatis expensis monasteriorum et locorum supradictorum, quas indilate solvere teneantur praesidentes eorumdem, ad quod si opus sit per eumdem abbatem Silvaecanae viriliter et debite compellantur per quascumque Ordinis censuras. Committit etiam eidem abbati generale Capitulum coercitionem et correctionem quarumcumque personarum Ordinis per partes illas evagantium. 44.  Quia assertione fide digna pervenit ad generalis Capituli notitiam quod monasterium Vallis sanctae nostri Ordinis, Aptensis dioecesis ad tantae desolationis ruinam devenit ut monachis penitus destitutum sit, ecclesia, claustra et aliae domus adeo collapsae sunt, quod nullum ibi divinum officium fit nec monasterialiter fieri posse videtur. Ex quo abbas eiusdem loci dissolute ac minus religiose per saeculum inter laicos discurrens, proventus dicti monasterii consumit et indecenter exponit in Ordinis grande praeiudicium dedecus et contemptum suaeque salutis detrimentum, eo praesertim quia iam decursis annis sexdecim vel amplius contemnendo statuta apostolica et ipsius Ordinis ad generalia Capitula venire non curavit, licet ad illa pluries citatus extiterit. Eapropter ipsum generale Capitulum cupiens quantum cum Deo potest circa defectus et abusus huiusmodi providere salubriter, formidandis amplioribus occurrere dispendiis, de Stafarda, de Sinaqua et de Vallecrescenti monasteriorum abbatibus et eorum duobus vel uni in solidum, altero vel aliis nolentibus aut commode nequeuntibus ad praemissa vacare, aliquo tamen alio abbate Ordinis assumpto cum patre abbate, cui non intendit Capitulum in aliquo derogare, committit generale Capitulum, quatinus ad praefatum Vallis sanctae monasterium, et ubi fuerit opportunum personaliter accedentes, de vita, moribus, conversatione abbatis ipsius monasterii Vallis sanctae ac de suo regimine et ipsius monasterii statu diligenter inquirant, et foret expediens dictum monasterium Vallis sanctae monasterio de Silvacana, cui subest immediate, unire vel annectere, et si sic, inducant ipsum de Valle sancta ad sponte cedendum, et in aliquo alio monasterio residendum. Quod si forte pertinaciter obstiterit, illum citent personaliter et peremptorie ad competentem diem coram domino Cistercii, vices ipsius Capituli gerente, sub depositionis poena compariturum, causas si quas praetendere voluerit ostensurum, et ad ea quae sibi proponentur vel obiicientur in persona responsurum, cum intimatione legitima, quod si non comparuerit, in causa via iuris et iustitiae procedetur, eius absentia vel contumacia non obstante. De praedicta citatione et aliis quibuscumque circa praemissa per eos actitatis opportuno tempore praefatum dominum Cistercii debite certificantes. 45.  Quia ex relatu pariter et querela quorumdam coabbatum nostrorum venerabilium de Anglia ad audientiam nostram dictique generalis Capituli aliqualem notitiam plenius est deductum, de et super quibusdam gravaminibus, despoliationibus et iniuriis factis Willelmo Branley, nostro coabbati de Ryevalle in Anglia praedicta, minus debite illatis per quosdam commissarios in visitatione sua, videlicet fratrem Ioannem et Willelmum de Fontibus et de Kirkestall monasteriorum eiusdem Ordinis coabbates supradicti, pro quibus quidem gravaminibus et iniuriis relevandis ex parte dicti fratris Willelmi abbatis interposita erat appellatio debita cum instantia a dicto Capitulo determinanda, nihilominus tamen sine ulteriori notitia partisque adversae alias citatae praesentia contra praemissa gravamina et articulos eorumdem decreverit non procedere dictum generale Capitulum, nec ipsa negotia et ea tangentia in eodem fine debito terminare, quare venerabilibus coabbatibus dicti Ordinis de Bello loco regis et de Thama Angliae memoratae, cum omnimoda potestate et auctoritate sua plenaria, loco nostrum, citandi et inhibendi, monendi, suspendendi cum ceteris censuris quibuscumque necessariis in hac parte contra rebelles quoscumque fulminandi. Necnon facta diligenti inquisitione super praemissis omnibus et singulis, locis et temporibus ipsis magis opportunis, fine debito sententialiter determinandi secundum iustitiae complementum ; diffinit partemque committit idem generale Capitulum vices suas cum suis clausulis necessariis et appenditiis universis in virtute sanctae obedientiae mandamus eisdem praescripta exsequi quantocius cum effectu. Item, diffinit idem generale Capitulum mandatque abbatibus praedictis, ut faciant providere interim, usque ad finalem sententiam latam, dicto fratri Willelmo abbati de bonis monasterii praefati Ryevallis necessarias et rationabiles expensas, pro statu suo et causis supradictis finaliter exsequendis. 